Spoedvraat vas ná sneltog met Jaguarŉ Jaguar F-TYPE. Foto ter illustrasie ŉ Man is Woensdagoggend in hegtenis geneem nadat hy ver oor die spoedgrens op die N4-snelweg in Mpumalanga gejaag het. Joseph Mabuza, woordvoerder van Mpumalanga se departement vir gemeenskapsveiligheid en sekuriteit, het gesê die man is 07:30 naby Alkmaar, wes van Nelspruit, gevang terwyl hy glo 231 km/h met ŉ Jaguar F-TYPE gejaag het. “Hy is na die Nelspruit-polisiestasie geneem waar hy aangehou gaan word totdat hy in die hof moet verskyn op aanklag van roekelose en nalatige bestuur,” het Mabuza gesê. LUR Pat Ngomane het die twee verkeerspolisiebeamptes geloof vir hul goeie werk wat tot die man se inhegtenisneming gelei het. Hy het gesê dat “bestuurders met doodswense” van die land se paaie verwyder moet word aangesien hulle ook die lewe van ander padgebruikers in gevaar stel.